Øystein Stray Spetalen

Øystein Stray Spetalen (født 1962) er en norsk investor som er styreleder og eier av investeringsselskapet Ferncliff TIH AS.

Spetalen har tidligere jobbet som investeringsdirektør i Kistefos og som porteføljeforvalter i Gjensidige Forsikring. Han er styremedlem i en rekke børsnoterte virksomheter. Han ble varamedlem i Pressens Faglige Utvalg 1. juli 2014.

 Liv og virke 
Han vokste opp i Sandefjord, der foreldrene, Eivind og Åse Stray Spetalen, var tannleger og aktive i kommunepolitikken. Han var eldst av tre søsken.

Han begynte å handle aksjer i 9. klasse. Han er utdannet sivilingeniør fra NTH.

Han tilbød seg sammen med Petter Stordalen å kjøpe papirfabrikken Union i Skien, da Norske Skog ville legge den ned. Gjennom sitt selskap Unionen AS«Kjendisinvestorer krever styreplass i Norske Skog»  «Etter kjøpet av 5,9 millioner aksjer i går er Unionen AS den største enkeltaksjonæren i Norske Skog. Stordalen, Spetalen og Gusevik håper oppkjøpet kan gi dem kontroll over papirprodusenten. Målet er å redde både selskap og arbeidsplasser.», fra Dagsavisen 11. desember 2007 kjøpte de to senere en betydelig aksjepost i Norske Skog. Fabrikken ble likevel lagt ned. Aksjeposten ble solgt med stort tap.

Stray Spetalen er medlem av Sandefjord Ballklubb, og var styremedlem i Vålerenga Fotball fra 1996 til 2003. I april 2006 ble det kjent at Stray Spetalen, sammen med Petter Stordalen vurderte å kjøpe hele eller deler av den engelske fotballklubben Liverpool FC. Dette ble det aldri noe av.Spetalen og Stordalen la aldri inn et bud på klubben. Derfor ble Liverpool-raidet avblåst, DN.no, publisert 24.04.2006. Klubben ble senere kjøpt av Tom Hicks og George Gillett.

I 2009 ble Spetalen rangert av bladet Kapital som Norges 50. rikeste person med en formue på 2,6 milliarder kroner, i 2021 var han på 78. plass. Han er gift med Charlotte Spetalen.

Spetalen var også med å etablere nettavisen  Resett.no sammen med blant annet milliardæren Jan Haudemann-Andersen, og som til daglig ledes av Helge Lurås. Han solgte seg ut i 2018.

Spetalen er sterkt kritisk til bygging av strømkabler til utlandet og ønsket i 2014 å vedde en milliard kroner på at strømprisen ville øke med mer enn 2–3 øre, som kraftbransjen hevdet.

Spetalen er initiativtager til opprettelse av Medieofferfondet.

 Medieoppmerksomhet 
I 2011 rettet Spetalen sterk kritikk mot investeringsstrategiene til Statens pensjonsfond utland (Oljefondet). Spetalen sammenlignet fondets finansinvesteringer med det å «satse på en daud hest» og kalte det «ren svindel».«Satsar på ein daud hest» , Klassekampen, publisert 23. februar 2011. De påfølgende ti årene økte verdien i fondet med 900 %.

Spetalen var i 2011 i ordkrig med SV-politikeren og ministeren Audun Lysbakken, som han kalte «en samfunnsfiende» og «marxist». Da journalist og Rødt-politiker Mímir Kristjánsson i 2011 fikk utgitt en bok der han omtaler norske milliardærer som «sutrende» gikk Spetalen kraftig til motmæle. Han gjorde oppmerksom på at Kristjansson har innrømmet bevisst å ha utnyttet systemet ved å melde seg opp til eksamen på Universitetet i Oslo for å få tilgang til studentgoder for deretter ikke å fullføre eksamen.

 Referanser 

 Eksterne lenker 

  Spetalens offisielle roller i norsk næringsliv, Proff.no.
  FixQuotes, Biografi og sitater fra Øystein Stray Spetalen.

Kategori:Norske hedgefondforvaltere
Kategori:Norske investorer
Kategori:Norske tradere
Kategori:Norske sivilingeniører
Kategori:Alumni fra NTNU
Kategori:Personer fra Sandefjord kommune
Kategori:Norske milliardærer
Kategori:Norske gründere
Kategori:Norske finansfolk